Xitoyning Lyaonin shahrida yashovchi juftlik shrederda maydalangan 140 ming yuanga teng (21,3 ming dollar atrofida) qog‘oz pullarni tiklash uchun 3 oy sarfladi. Ular mahalliy televideniyeda ma’lum qilganlaridek, oiladagi erkakning 85 yoshli otasi bu pullarni shu tariqa yo‘q qilishga qaror qilgan. 2015 yil oktabrda u o‘z uyini 200 ming yuanga sotgan. Keksa erkak o‘g‘li va kelini uni talamoqchi degan xayolga borib, vosvosga tushib qolgan. Cholning yaqinlari unga pulni bankka qo‘yishni taklif qilishgan, biroq u negadir pullarni mayda-mayda qilib tashlashga qaror qilgan. Juftlik pullarni asl holiga yelimlab keltirishi uchun 3 oy vaqti ketdi. Ular ba’zida bunga kuniga 17 soatlab vaqt sarflashdi. Ularning bu urinishlari zoye ketmadi: ular pullarni tiklab, uni saqlashga bankka topshirishdi.